정조 8년 · 목
具翼善冠袞龍袍陞座。銓官行禮訖。敎曰。堂下之積滯。未有甚於近日。銓郞今旣備員。持正自當通擬。而亞長納言掌憲等窠。亦皆次次陞遷。俾無積薪之歡。西北兩南文官通擬。前此已有申飭。惟原春一路。尙不擧論。十室之邑。必有忠信。豈眞無其。人而然乎。武班堂下積滯之弊亦然。經僉之淹屈者。都判之周流者。一政二政。了無疏遷之望。人之才能。不係外貌。則百里之任。雖難循次序遷。幕閫邊將等窠。何患區處之無路耶。至於部守武兼等積年勤仕者。畢竟成就。不過西北不願之一窠。名以久勤。安有如許無實之事乎。依向日申飭。必以善地差擬。雖非久勤當次。邊將窠如稍裕。亦令別樣收用。參上參下無故作散之類。亦合甄錄。幷令申飭兩銓。又敎曰。疏通一事。卽予一副苦心也。旣設言於筵席矣。至於抄出問議之擧。而廟堂銓曹則一味邁邁。便若無足憑信者然。大抵隄防不可不嚴也。苟是名在丹書。親近惡逆者。則枳之塞之。庸何不可。而最是無釁犯無疵纇。而一被指目。公然枳塞者。統計朝籍。不可勝數。近年以來。巨室多廢。情犯稍輕者。尙欲滌瑖。況此無關係之人乎。每政因循。在銓官謹避之方。固得耳。獨不念朝家陶鎔鎭安之至意乎。今番都政。無論文蔭武堂上堂下。各令銓堂銓郞。明白對揚。以爲導迎和氣之一助。因此而又有提飭者。善惡不係於世類。忠逆何關於氏族。近有擧一姓全不擬於政望者。渠輩雖欲自效。誠無如之何矣。又或當時氣味素不相能。到今轗軻。反坐收司可乎。又況秩卑武弁之一涉幕名者。亦豈可驅諸知情之科。均一地處。或用或否。尤乖朝家核實之政。幷令銓曹知悉。又敎曰。以仰慰 慈宮之意。洪守榮纔令調用。 慈殿本家。近無通籍起居之人。甚庸悵然。曾在 先朝。以豐陵家人朔望問候事。趙時溥特命除職於故相未復官之前。可以仰認 聖意。向年金漢耆敍用傳敎。予意已有示及者。 慈殿本家親屬中一人。無論復職與初仕。卽爲調用。又敎曰。勸分人私賑人納粟人。今番拔例施賞。意有在焉。旣付加設僉樞。又令起送上京。依向日筵敎。五衛將隨窠。一一調用。人多窠窄。必難盡數區處。待其肅謝。或追榮。從願移除他窠。以爲沾祿之資。未經者使之隨次收用事。申飭兩銓。又敎曰。初仕之飭屢矣。上而例飭。下而例聽。未見有愼擇之效。是豈每政申飭之意哉。凡百有位。莫不由初仕始。苟擇初仕。餘雖不擇可也。暑月臨殿。復此諄複。予旣不欲例飭。兩銓亦勿例聽事另飭。又敎曰。守令之得人與否。而百里之治不治係焉。州府郡縣。大小雖殊。有民人焉。有社稷焉。委畀之責。顧不重歟。漢帝所謂與我共天下。其惟良二千石者。儘至言也。至於邊將。莫曰一障之易。鎭卒亦民也。其可忽諸。都政雖循久勤。而人哭不可不擇。且今邊地守令。窠闕頗多。差遣之際。易致苟充。他日閫圉之任。必皆權輿於此。則尤不可不嚴其選而愼其擬。幷以此意。令兩銓長知悉。又敎曰。都政日許多飭諭。便成文具。而其中松都西北人。戊申軍功人戰亡人遺裔收用事。尤屬文具之文具。未見以一人對揚者。實非仰體 先朝受敎之意。今番則幷着意錄用事。申飭銓曹。又敎。曰 皇朝人子孫及八壯士子孫。昨年有抄啓之命。 皇朝人子孫。伊後更因特敎。纔有抄啓。而八壯士子孫。則尙不抄啓。所謂抄啓者。亦無抄啓之效。其今銓曹。就已抄啓者。擇身手膂力之可堪任使。勿論初仕復職。另加照擬。未抄啓者。亦令西銓長及將臣。依 皇朝人子孫例。爛商抄啓。待抄啓亦卽調用。以慰朝家風泉之思。又敎曰。國之所以維持者。忠與賢是已。忠賢遺裔之輒命存錄。非但念其人也。蓋所以樹風聲而礪世敎也。大抵忠賢之輩出。莫我朝若。而雲仍之零替。莫近日若。收簪之敎。前後相續。而曠世之感。無地可表。更以此意。嚴飭東銓。着意錄用。先正文正公宋時烈後孫。昨夏旣有收用之命。待窠卽爲調用。又敎曰。今年卽我 先大王御極之年也。舊甲重回。愴慕冞篤。忠賢遺裔。纔有收用之命。況翊載之功。如四大臣諸人者。烏可不先施褒獎之典。至於趙李兩臣事蹟。亦合收錄。故領議政忠獻公金昌集。故左議政忠愍公李健命。故左議政忠文公李頤命。故右議政忠翼公趙泰采。故正言忠獻公李廷熽。故執義忠簡公趙聖復子孫。隨窠調用。無窠待後政。亦卽調用。以示朝家感舊錄孤之意。予曰。吏曹參判李敬養更爲牌招。又曰。何時下敎。而尙不肅命。分義道理。焉敢若是。吏曹佐郞趙濟魯李度謙。催促謝恩事分付。仍命吏兵批開政。○敎曰。逢今年四大臣子孫有收錄之政。況慶恩本家人乎。使宗社有萬世磐泰之安。莫非 聖后所賜。慶恩本家人。近無位至二品者。實非所以仰體 先大王眷恤之盛意也。右承旨金思穆陞資。今日政。當品窠擬入。慶恩府院君家。遣近臣明日致祭。又敎曰。副總管中。時帶亞將人改差。今日政差出。又敎曰。在外及未肅拜玉堂幷許遞。今日政差出。○予謂承旨李謙煥曰。洪州今年年事何如。謙煥曰。有豐登之望矣。予曰。東風連吹。不至爲害乎。謙煥曰。風雖如此。穀則無害矣。予曰。三陟府使有病云。數日內可以下直否。承旨李崇祜曰。似難數日內赴任矣。予曰。今日差出事。分付可也。臺通何吏郞當之乎。時俊曰。下位例爲主張矣。予曰。持正通及掌通。爲先斯速擬入。領相辭章又到。不允批答。誰當製進乎。承旨李時秀曰。知製敎中當爲製進。而無故人絕少矣。予曰。如無知製敎。則誰可代撰乎。時秀曰。未能詳知矣。予曰。兵判初當大政。檢擬公平。可謂能善其職矣。○吏批。以鄭華淳爲南原府使。李晳爲朔州府使。宋益休爲定平縣監。具世赫爲郭山郡守。李甲龍爲旌義縣監。沈達漢爲慈仁縣監。權綝爲仁同府使。鄭聖鵠爲明川府使。金百彬爲咸從府使。趙鉉爲三登縣令。李元謙爲三水府使。李奭培爲洪原縣監。鄭㵙爲熙川郡守。李邦運爲高原郡守。尹承烈爲安邊府使。林錫喆爲承旨。張濟斗爲平海郡守。金燨爲順川郡守。趙象存爲井邑縣監。李祖承爲校理。張齊賢爲興陽縣監。李弼培爲昆陽郡守。閔義爀爲會寧府使。○敎曰。三館參下積滯其數不些。特以出六之後。窠窄未卽收用。以是登科十年出六。自是法典。而近來全不擧論。亦屬齎冤之一端。登科十年人。今日政出六。其中有職人。待準瓜出六事分付。至於沈能翼事。一欲提敎而未果。與能弼地處大異。而況故宰臣元無釁累者乎。今聞登科亦過十年云。今番勿拘。出六事分付。又敎曰。在外臺諫許遞。今日政差出。又敎曰。堂下通淸。本是郞廳之主張。宜有料量。而何至今不爲擬入乎。吏郞當處分矣。○以金敍九爲獻納。鄭景祚爲持平。李尙載宋俊載爲正言。白東俊爲寧邊府使。沈基泰爲洪州牧使。尹在醇爲執義。呂善亨爲司諫。金東範爲龜城府使。曺命楫爲富寧府使。閔永喆爲慶興府使。沈趾賢爲穩城府使。李得駿爲通津府使。徐命珪爲陽川縣令。李德懋爲積城縣監。李夏保爲橫城縣監。○敎曰。謝恩兼冬至正使。儀賓宗親中擬入。○以茂林君塘爲冬至兼謝恩使。金尙集爲副使。李頤祥爲書狀官。趙駿逵爲祥原郡守。黃翼振爲長鬐縣監。徐有隣爲內醫提調。金履厚爲執義。洪克浩爲持平。朴廣源爲獻納。蔡弘履爲大司憲。丁範祖爲大司諫。洪聖淵爲殷山縣監。兪彥銻爲三陟府使。○敎曰。親政時注書尙瑞院官員。幷依例陞六。○以李祖承爲應敎。金憙爲兵曹參判。韓世裕爲沔川郡守。李濟萬爲江東縣監。朴健陽爲恩津縣監。權之彥爲掌令。宋欽碩[碩欽:I-PERSON]爲假監役。尹定基爲敦寧參奉。吳彥謨爲 昌陵參奉。金麟淳爲 長寧殿參奉。南履範爲 章陵參奉。李祉亨爲 恭陵參奉。李東野爲 昭寧園守奉官。金樂誠爲 仁明園守奉官。羅東善爲典獄參奉。蔡徵殷爲 定陵參奉。欽碩以下幷初仕也。○兵批。以金燨爲訓鍊正。○敎曰。疏通之意。才有下敎。而當資人之每政輒屈。因向來筵敎而然云。何必拘此久枳。今朝適無訓正新資。以此以彼。合有軫念之擧。前正安橚。營將中軍虞候間。堂上階調用。○以李運祥爲順天營將。閔百恒爲安東營將。李觀賢爲全州營將。李潤元爲江華中軍。安橚爲大丘營將。運祥以下幷新資也。黃命耇爲高嶺僉使。南履五爲訓戎僉使。李永秀爲訓鍊副正。金思穆爲副總管。○因宣傳官望筒。敎以方長不折。相較宜禁。向來宣傳官閔心爀等三人。或陳疏請汰。或削名薦案。仍而置之。將作棄物。誠非無物不遂之意。此三望勿施。以前宣傳官閔心爀沈錞任聖說。復職調用事分付。○以任聖說閔心爀沈錞爲宣傳官。金樂命吳顯忠申光亨金昊吉爲武兼。金宗鉉洪燮仁李顯邦爲部將。韓世孟金宗珣高道喆爲守門將。申相文爲西道參軍。元景華爲南道參軍。兪國柱爲馬馬海權管。姜承文爲乾原權管。聖說以下幷初仕也。○敎曰。吏兵批。守令察訪營將中軍虞候邊將初仕復職人。幷令明日來待。